
Датата е 17-ти септември 1912 г. В щаба на 7-ми пехотен Преславски полк в 17.30 ч., се получава указ на Н.В. Цар Фердинанд I, чрез който главнокомандващият на Българската армия заповядва да се проведе обща мобилизация на войската[footnoteRef:1].  [1:  Съгласно указа на Царя, общата мобилизация е в сила от 12.00 ч. на 17-ти септември 1912 г. ] 

Непосредствено след официалното получаване на заповедта, командирът на 7-ми Пехотен преславски полк - полковник Христо Йорданов, събира офицерите, намиращи се на редовна служба и след разясняване на обстановката и кратко патриотично слово, дава указания да се премине към изпълнение на плана за мобилизация на полка.
„Сега всички офицери с радостен трепет получиха мобилизационните си папки и след като бяха освободени, пристъпиха към жива, въодушевена дейност“.[footnoteRef:2] [2:  История на 7-ми пехотен преславски полк 1885 – 1912/1913 – 1915/1918, Печатница на Армейския военно-издателски фонд, София 1934,  стр. 187, 188.] 

Съгласно оперативните планове в случай на война 7-ми пехотен Преславски полк трябва да попълни мирновременния си щат с всички категории военнослужещи (офицери, подофицери и войници) от запаса. Към датата на обявяване на общата мобилизация на постоянна служба в частта се намират 700 човека и 28 коня (от които 3 бр. собствени-офицерски). Предвидено е във военно време полкът да бъде в следния състав:
· Щаб;
· Телефонна команда;
· Музикантска команда;
· 1-ва пехотна дружина;[footnoteRef:3] [3:  Пехотна дружина – в днешно време пехотната дружина е приравнена на пехотен батальон.] 

- 1-ва пехотна рота;
- 2-ра пехотна рота;
- 3-та пехотна рота; 
- 4-та пехотна рота;
· 2-ра пехотна дружина;
- 5-та пехотна рота;
- 6-та пехотна рота;
-7-ма пехотна рота;
-8-ма пехотна рота;
· 3-та пехотна дружина;
- 9-та пехотна рота;
- 10-та пехотна рота;
- 11-та пехотна рота;
- 12-та пехотна рота;
· 4-та пехотна дружина
- 13-та пехотна рота;
- 14-та пехотна рота;
- 15-та пехотна рота;
- 16-та пехотна рота;
· Картечна рота;
· Нестроева (логистична) рота;
· Полкови лазарет (лечебница);
· Парков взвод.
	Съгласно военновременните планове в случай на мобилизация 7-ми пехотен Преславски полк трябва да отдели част от личния си състав (от всички категории военнослужещи), за да бъде формиран още един полк и една допълваща дружина, която е в усилен състав и съдържа 6 роти. По този начин, след кадровите отчисления, полкът формира 43-ти пехотен полк и 7-ма пехотна допълваща дружина. Така във войсковия район на 7-ми пехотен Преславски полк, непосредствено след края на мобилизацията,  започват да функционират вече два полка – 7-ми и 43-ти, както и 7-ма пехотна допълваща дружина. За да бъде формиран 43-ти пехотен полк от 7-ми пехотен Преславски полк, са отделени 8 офицери, 9 подофицери, 4 нестроеви фелдфебели и подофицери и 90 срочнослужещи войници. Тяхната основна задача в първите дни на мобилизацията е да посрещнат мобилизираните в новия 43-ти полк и да сглобят структурата му така, че формированието да бъде готово за бой. Същото се отнася и за допълващата дружина, като кадровият състав, отделен за нейното формиране, е по-малък.
	След като 7-ми пехотен Преславски полк придава част от кадъра си за формирането на 43-ти полк,  остава в състав:
· офицери – 28
· кандидат офицери – 9
· санитарен офицер – 1
· строеви фелдфебели и подофицери – 38
· нестроеви фелдфебели и подофицери – 6
· медицински фелдфебели и подофицери – 3
· музиканти фелдфебели и подофицери – 16
· срочнослужещи младши подофицери, ефрейтори и редници от набор 1910[footnoteRef:4] – 288 [4:  Към 1912 г. номерът на набора е съответствал на годината на приемане на военна служба, а не на годината на раждане на военнослужещия.] 

· срочнослужещи младши подофицери, ефрейтори и редници от набор 1911 – 412
· чиновници (капелмайстор, деловодител-ковчежник и оръжеен майстор) – 3
Всичко личен състав на 7-ми пехотен Преславски полк в деня преди започването на мобилизацията – 804 човека.[footnoteRef:5]	 [5:  История на 7-ми пехотен преславски полк 1885 – 1912/1913 – 1915/1918, Печатница на Армейския военно-издателски фонд, София 1934, стр.189.] 

	 Предвид организационната структура на 7-ми пехотен Преславски полк, основната бойна сила на формированието е развърната в 4 пехотни дружини от по 4 роти всяка, чиито номерации са последователни от първа до шестнадесета. Незабавно след явяването на по-голямата част от запасните в Шумен, същите се отправят към района на полка, където са събрани 7444 запасни долни чинове. Организирани са приемни пунктове, в които се записват личните данни на мобилизирания, като им е обявявано и назначението по щата на подразделението. След това, същите се поемат от назначени войници, които отвеждат запасните към местата за временно настаняване на ротите. Тези места са на различни локации в гр. Шумен, като се използват предимно обществени сгради. Налични са сведения за разквартируването на 15-та рота.[footnoteRef:6] Първите явили се запасни идват на 18.09.1912 г., като в следващите дни до 21.09.1912 г. почти всички призовани се явяват в полка. Още на 18.09.1912 г. става ясно, че основният проблем пред командването на полка е свързан с логистичното осигуряване и то най-вече по отношение на униформеното облекло, ботушите и част от снаряжението. Взето е решение обличането на запасните да започне по щата, като първи започват да получават своето имущество Щабът, след това подчинените му подразделения и в последствие дружините по реда на своя номер. По заповед на командира на 7‑ми пехотен Преславски полк - полковник Христо Йорданов, недостигът в складовите наличности трябва да се закупи допълнително от магазинната мрежа в гр. Шумен и региона. Тази дейност е извършена в кратки срокове, тъй щото в историята на полка е записано: „Известни неудобства се чувстваха  само при обличането и стъкмяването на хората, защото недоимъците от облекло и материални средства в полка бяха доста значителни. Въпреки това, обаче, в периода на мобилизацията полкът можа да се облече и стъкми до степен, че в деня на тръгването си към района за съсредоточаването (23-ти септември) да има един доста задоволителен вид“.[footnoteRef:7]  [6:  В своя „Дневник за военните действия на 15-та рота от 7-ми пехотен Преславски полк (17.09 1912 – 31.03.1913 г.)“ командирът на 15-та рота к-н Марин Куцаров е записал, относно настаняването на ротата му за времето на мобилизационните дейности: „17-ти септември, ден Понеделник. Гр. Шумен, квартира – Акцизното управление, Училището и бившето здание на съдебните пристави – улица „Араста“. В днешно време улицата носи името „Цар Освободител“.]  [7:  История на 7-ми пехотен преславски полк 1885 – 1912/1913 – 1915/1918, Печатница на Армейския военно-издателски фонд, София 1934, стр. 190-191.] 

Според сведенията, въоръжението на полка е на добро ниво. Същото се състои от:
· Пушка „Манлихер“ обр. 1888  г. – 4063 броя;
· Картечница „Максим“ обр. 1909 г. – 4 бр;
· Револвери „Смит и Уесън“ – 26 бр;
· Пистолети „Парабелум“ – 15 бр;
· Саби (шашки) – 36 бр;
Средно всяка рота разполага с 250 пушки, което дава да се разбере, че всички, фелдфебели, подофицери и войници са въоръжени с такива. Всеки разполага със 150 патрона за пушка в себе си, а тези, на които са зачислени пистолети или револвери, по 24 патрона. В картечната рота, наличността от боеприпаси за основното въоръжение е общо 12 000 бр. В обозите се возят още по 3000 патрона за всяка картечница и по 75 патрона на пушка. 
За състоянието на раздаваното на запасните оръжие може да съдим по спомените на командира на 15-та рота к-н Марин Куцаров, който казва следното: „Пушките, назначени за 15-та рота, трябваше да се съберат от 24 места – от ротите на 7-ми полк и тия на 43-ти пехотен полк. Неуредици големи. Пушките събрахме от ротните помещения на пионерната казарма, съвършено ръждиви.“[footnoteRef:8] [8:  Дневник на капитан Марин Куцаров, Военно издателство, София 2004, стр.15.] 

За цялостната дейност по мобилизацията на 7-ми пехотен Преславски полк може да се използва една единствена дума „чудо“. В рамките на 5 дни, командването на полка изпраща повиквателни заповеди до всички запасни, организира приемането на новопристигналите, облича и снаряжава запасните, попълва липсата от материални запаси и най-важното как извършва разпределението и бойното сглобяване на ротите и дружините!? За 5 дни полкът нараства от около 700 души мирновременен щат до почти 4900 човека - облечени, въоръжени, разпределени и готови за поход. Готови за война! 
ПОХОДЪТ
След перфектното изпълнение на мобилизационните мероприятия, 7‑ми пехотен Преславски полк е готов за потегляне в посока границата с Османската империя. 
На 23.09.1912 г. по заповед на командира полк. Христо Йорданов, полкът е построен на плаца, готов за поход. Следват кратката патриотична реч и молебен за здраве и благоденствие, които повдигат духа. Остава само да се подаде първата команда за Преславци в тази война.  „Надяс-но, Ходом марш!“ Гръмва музиката, бойното знаме се развява и 7-ми пехотен преславски полк тръгва към славата и безсмъртието! Часът е 13.00!
7-ми пехотен Преславски полк преминава по ротно пред събралото се множество и се отправя по сегашния булевард „Славянски“ към изхода на Шумен в посока Велики Преслав под звуците на националния химн „Шуми Марица“. 
Командирът, полк. Йорданов, стигайки с челото на колоната източните окрайнини на Велики Преслав, заповядва полкът му да спре за нощуване. Личният състав е разпределен за през нощта по квартири в града и село Кара Демир[footnoteRef:9].  [9:  След 1934 г. с. Кара Демир е преименувано на Виница. През 1973 г. жителите му са изселени и към момента същото се намира в чашата на язовир „Тича“.] 

На следващата сутрин в 07.30 ч. полкът продължава пеша придвижването си към турската граница на следните етапи:
–   24.09.1912 г. - преход от Велики Преслав/Кара Демир до района между с. Иваново (общ. Върбица, обл. Шумен) и село Бекерли (дн. Конево, общ. Върбица, обл. Шумен). Продължителност на марша 8 часа. Спиране за почивка и пренощуване на бивак около селото – в 15.30 ч. Разстояние – 21 км.
· 25.09.1912 г. - преход от с. Иваново/ с. Бекерли (дн. Конево) до с. Върбица (дн. град Върбица, обл. Шумен). Начало на марша 07.30 ч. Продължителност на марша 4 ч. и 50 минути. Челото на колоната достига Върбица в 12.20 ч. Разстояние – 17 км.;
· 26.09.1912 г. - преход от с. Върбица до с. Исупли (дн. Бероново, обл. Бургас). Начало на марша 06.00 ч. Продължителност на марша 13 часа. По време на този преход е преминат и Върбишки проход. Полкът пристига в района около селото в 19.00 ч и се разполага на бивак. Разстояние – 32 км;
· 27.09.1912 г. е даден за дневна почивка, като през деня личният състав не извършва преход и използва времето за подготовка за следващите дни;
· 28.09.1912 г. след почивката, полкът тръгва от с. Исупли (дн. Бероново, обл. Бургас) в посока с. Бургуджи (дн. Горно Александрово, обл. Сливен). Начало на марша – 09.00 ч. Продължителност на марша – 11 часа. Разстояние – 40 км;
· 29.09.1912 г. – преход от с. Бургуджи до с. Могила (обл. Ямбол). Начало на марша – 07.30 ч. Продължителност на марша – 4 ч. и 30 мин. Устройване и разполагане на бивак. Разстояние – 24 км;
· 30.09.1912 г. – 7-ми пехотен Преславски полк достига до определения от главното командване краен пункт на марша, като извършва преход от с. Могила до селата Саманлари (с. Сламино, общ. Тунджа, обл. Ямбол) и Кулкой (с. Робово, общ. Тунджа, обл. Ямбол). Разстояние 27 км.
Полкът в пълния си състав изминава пеша, за една седмица, разстоянието от 180 километра, като за цялото време е направен един ден почивка. Поради големия числен състав на формированието се налага разполагането му да се извърши в двете гореспоменати села. Офицерския състав е разположен в селските къщи, а останалият личен състав е на полеви лагери около населените пунктове. След настаняването в с. Кулкой и с. Саманлари, започва приготовление за предстоящите бойни действия, което се  заключава в проверка на въоръжението и снаряжението, както и изпълнението на тактико-строеви занятия, целящи допълнително да се подобри координацията между ротите и да се настрои личният състав за бой. 
Съгласно оперативните планове за първия ден на войната, 7-ми пехотен Преславски полк трябва да се придвижи в състава на дивизията в посока държавната граница, като се установи на линията на с. Еникьой (дн. с. Ружица, общ. Болярово, обл. Ямбол) – с. Ахлатли (дн. с. Голямо Крушево, общ. Болярово, обл. Ямбол). Според заповедите на командира на III-та армия, 4-та пехотна Преславска дивизия, в чийто състав са  и Преславци, трябва да извърши марша си към границата в две колони. В ролята на предна охрана на дясната дивизионна колона са назначени две дружини от полка. В края на деня полкът достига с. Еникьой, където вече в пълен състав се разполага за пренощуване в импровизиран полеви лагер. 
На следващия ден, 06.10.1912 г., предните отряди на III-та армия, в т.ч. и 7-ми пехотен Преславски полк, преминават държавната граница в участъка с. Малкочово (околия Ковчаз, вилает Лозенград, Турция) – Пейчу Махле (дн. с. Бейчи, околия Ковчаз, вилает Лозенград, Р Турция) – с. Белеврен (общ. Средец, обл. Бургас). Турците са разположени в отбрана по линията Хас-Кьой (дн. с. Сладун, общ. Свиленград, обл. Хасково) – Лозенград (дн. гр. Къркларели, Р. Турция). 7-ми пехотен Преславски полк пресича граничната полоса с 1-ва и 2-ра дружини в 17.30 ч. а с 3-та и 4-та дружини в 18.00 ч. в полосата при с. Кайбиляр.[image: ]
Фиг. 1 Схема на марша на 7-ми пехотен Преславски полк от гр. Шумен до държавната граница с Османската Империя[footnoteRef:10] [10:  История на 7-ми пехотен преславски полк 1885 – 1912/1913 – 1915/1918, Печатница на Армейския военно-издателски фонд, София 1934, Приложение 1.] 

